Toimintasuunnitelma vuodelle 2019

# Yleistä

Toiminta Iltakoulu ry:ssä jatkuu vuonna 2019 monipuolisena ja uudistumiskykyisenä. Yhdistyksen toiminnan ohjenuorina ovat jatkossakin avoimuus, aktiivisuus, yhdenvertaisuus, ilo ja yhteisöllisyys. Vuonna 2019 Iltakoulun hallituksen tavoitteena on edelleen saattaa yhdistyksen jäsenistöä yhdenvertaisesti ja entistä tiiviimmin yhteen niin asiapitoisten tapahtumien kuin vapaa-ajan aktiviteettienkin osalta. Hallitus pyrkii toiminnan suunnittelussa ja toteutuksessa kasvattamaan vuorovaikutusta ja yhdenvertaisuutta jäsenistön kanssa. Iltakoulussa ei hyväksytä syrjintää, häirintää eikä ulossulkemista, vaan ilmapiirin rakentamista mahdollisimman suvaitsevaiseksi, kannustavaksi ja välittömäksi jatketaan. Tämä ei onnistu ilman jatkuvaa aktiivisuutta ja asioiden huomioimista koko jäsenistön osalta. Ainejärjestön tärkeimpänä tehtävänä on edistää jäsenistönsä kokonaisvaltaista hyvinvointia.

Vuoden 2019 tärkeimpiä painopistealueita Iltakoulussa ovat jäsenistön yhdenvertaisuus, yhteisöllisyys ja edunvalvonta uudessa korkeakouluyhteisössä. Iltakoulun hallitus osallistuu kaikin mahdollisin tavoin uuden johtamisen ja talouden tiedekunnan rakentamiseen sekä seuraa aktiivisesti ja pyrkii vaikuttamaan uuden yliopiston toiminnan käynnistämiseen ja yhteistyöhön uuden korkeakouluyhteisön sisällä. Politiikan tutkimuksen opiskelijoiden asemaa pyritään edistämään tiedekuntajärjestön eri vaikuttamiskanavilla sekä yliopistomaailman eri tasoilla. Lisäksi Iltakoulun hallitus pyrkii edelleen luomaan hyviä ja vaikuttamiskykyisiä suhteita niin opiskelijoiden, henkilökunnan kuin hallinnonkin piirissä. Tärkeänä keinona edunvalvonnassa on aktiivinen yhteistyö muiden johtamisen ja talouden tiedekunnan ainejärjestöjen kanssa. Iltakoulu pyrkii jatkuvasti lisäämään yhteistyötä muiden ainejärjestöjen kanssa myös tiedekunta- ja kampusrajat ylittäen sekä koulutuspoliittisissa asioissa että yhteisöllisyyttä luovissa tapahtumissa. Politiikan opiskelijoiden valtakunnallista yhteistyötä pyritään kehittämään vuonna 2019.

# Hallituksen toiminta, toimihenkilöt ja toimikunnat

Iltakoulun hallituksen kokouksiin on vapaa pääsy kaikilla Iltakoulun jäsenillä. Hallituksen kokouksista on tiedotettava ajoissa, vähintään viikkoa ennen kokousta, ja kokousten esityslista on toimitettava politologit-listalle kokouskutsun yhteydessä, tai viimeistään kokousta edeltävänä päivänä. Tämä parantaa tiedonkulkua hallituksen ja yhdistyksen jäsenistön välillä sekä rohkaisee jäsenistöä osallistumaan kokouksiin ja Iltakoulun toimintaan. Avoimuutta pidetään yllä myös laatimalla kokousten sisällöstä lyhyt yhteenveto politologit-listalle, joka pyritään laatimaan neljän päivän sisällä kokouksesta. Valmiit pöytäkirjat tulostetaan ja toimitetaan ainejärjestötilaan heti niiden valmistuttua, kuitenkin viimeistään viikko kokouksen jälkeen. Pöytäkirjat ja kokoustiivistelmät lisätään myös verkkoon jäsenten saataville.

Hallituksen jäsenten on mahdollista perustaa toimikuntia oman vastuualueensa tarpeisiin. Toimikunnat ovat kaikille Iltakoulun jäsenille avoimia ja toimikunnan jäsenet toimivat apuna sekä ideoinnissa että konkreettisessa toteutuksessa. Toimikunnat työskentelevät sektorista vastuussa olevan hallituksen jäsenen ohjauksessa, lukuun ottamatta Anti-lehden toimituskuntaa. Toimikuntien tavoitteena on osallistaa aktiivisia jäseniä entistä rohkeammin mukaan Iltakoulun toimintaan. Osallistuminen toimikuntaan edellyttää aktiivista osallistumista kyseisen toimikunnan toimintaan.

Hallitus perustaa vuosijuhlatoimikunnan ja tapahtumatoimikunnan, ellei näitä toimikuntia ole vuoden 2018 syyskokouksessa valittu. Hallitus voi myös halutessaan perustaa viestintätoimikunnan vuonna 2019. Tapahtumatoimikunta toimii tapahtumavastaavien alaisuudessa ja se valitaan syyskokouksessa. Sen tarkoituksena on suunnitella ja järjestää vapaa-ajan tapahtumia. Vuosijuhlatoimikunta toimii vuosijuhlavastaavan alaisuudessa, mikäli sellainen syyskokouksessa 2018 valitaan. Muutoin vuosijuhlatoimikunta toimii hallituksen apuna vuosijuhlien järjestämisessä. Viestintätoimikunta toimisi viestintävastaavan alaisuudessa ja vastaisi mediasisällön tuottamisesta Iltakoulun tapahtumista. Hallitus voi täydentää toimikuntia vuoden aikana.

Iltakoulu pyrkii järjestämään joka toinen vuosi ulkomaan ekskursion, jota varten muodostetaan ulkomaanekskursiotoimikunta vuoden 2019 syyskokouksessa. Se suunnittelee ja järjestää ulkomaan ekskursion vuonna 2020 yhdessä työelämä- ja alumnivastaavan kanssa muun hallituksen tuella. Matkan aikana on tarkoitus vierailla työelämään ja harjoittelupaikkoihin liittyvissä kohteissa sekä nähdä maan kulttuurikohteita, jotka kiinnostavat politiikan tutkimuksen opiskelijoita. Vuonna 2019 ulkomaanekskursiotoimikuntaa ei tarvita.

Hallitus valitsee SYY-toimihenkilön, ellei tätä toimihenkilöä ole vuoden 2018 syyskokouksessa valittu. SYY-toimihenkilön rooli on ylläpitää yhteyksiä SYY:n toimintaan, tiedottaa jäsenistölle SYY:n ja YKA:n asioista ja järjestää mahdollisia tapahtumia edellä mainittujen kanssa yhdessä työelämä- ja alumnivastaavan kanssa.

# Suhteet henkilökuntaan ja muihin toimijoihin

Iltakoulu ry jatkaa yhteydenpitoa tutkinto-ohjelman henkilökuntaan ja pyrkii kehittämään uusia toimintamuotoja. Hyväksi todettuja, jo perinteeksi muodostuneita tapahtumia kuten Lukuvuoden avajaisseminaari, Jouluglögit sekä Simaa ja tippaleipää -tilaisuudet järjestetään jatkossakin yhteistyössä henkilökunnan kanssa. Näiden lisäksi pyritään mahdollisuuksien mukaan järjestämään myös uudentyyppisiä seminaareja, sekä esimerkiksi jatkamaan aiempina vuosina järjestettyjä harjoitteluseminaareja. Lisäksi jäsenistöä kannustetaan osallistumaan neljä kertaa vuodessa järjestettäviin politiikan tutkimuksen opetusneuvoston avoimiin kokouksiin.

Ulkosuhteita muihin järjestöihin hoidetaan tavanomaisen yhteistyön lisäksi myös osallistumalla muiden ainejärjestöjen vuosijuhlille. Hallituksen jäsenten ollessa estyneitä osallistumaan kutsuvierastilaisuuksiin, kuten vuosijuhlille, informoidaan kutsusta jäsenistöä ja kannustetaan heitä osallistumaan.

# Anti ja Apollon

Iltakoulun jäsenistölle sekä muille lähimmille ainejärjestöille suunnattu Anti-lehti ilmestyy vuonna 2019 jälleen viisi kertaa. Lehden sisältö käsittelee laajasti opiskelijaelämää, arkea, opintoja sekä ajankohtaisia ilmiöitä ja aiheita. Lehdessä artikkelit ovat pääasiassa suomeksi, mutta artikkeleita voi kirjoittaa myös englanniksi, jotta myös kansainväliset opiskelijamme pystyisivät lukemaan lehteä.

Jokainen numero ilmestyy värillisen verkkojulkaisun lisäksi myös painettuna versiona Iltakoulun ainejärjestötilassa. Lisäksi lehteä on tavattu viedä myös muille Johtamiskorkeakoulun ainejärjestöille, Staabi ry:lle ja Boomi ry:lle, molemmille yksi kappale kutakin numeroa. Tampereen korkeakoulu-uudistuksesta johtuvan tiedekuntien muuttumisen myötä tilanne pitää arvioida uudelleen vuonna 2019.

Lehti ilmestyy kaksi kertaa keväällä ja kaksi kertaa syksyllä, minkä lisäksi loppukesästä julkaistaan fuksinumero, joka tarjoaa katsauksen ainejärjestöömme sekä opiskeluihin Tampereen yliopistossa. Värillisen verkkojulkaisun lisäksi numero lähetetään myös painettuna versiona jokaiselle uudelle opiskelijalle. Antin päätoimittaja on vastuussa jokaisen lehden kokoamisesta ja voi halutessaan täydentää Antin toimituskuntaa.

Apollonin julkaisua pyritään jatkamaan. Antin päätoimittaja on vastuussa myös Apollonin toimittamisesta. Apollon on Iltakoulun julkaisema politiikan opiskelijoiden esseiden vuosittainen verkkojulkaisu, jonka tavoitteena on tarjota opiskelijoille julkaisukanava omille tuotoksilleen.

# Koulutuspolitiikka

Iltakoulu ry:n koulutuspoliittinen sektori jatkaa opiskelijoiden edunvalvontaa yhtenä Iltakoulun tärkeimpänä tehtävänä. Koulutuspolitiikassa tartutaan vuonna 2019 aktiivisesti kulloinkin esille nouseviin ajankohtaisiin asioihin, edelleen syventäen yhteistyötä laajemmille sektoreille muiden ainejärjestöjen, johtamisen ja talouden tiedekunnan tiedekuntajärjestön sekä Tampereen ylioppilaskunnan (TREY) kanssa. Vuonna 2019 tärkeä painopiste on huomion kiinnittäminen opetuksen toimivuuteen koko tutkinnon osalta, sekä erityisesti tehokkaaseen, laadukkaaseen ja tasapuoliseen opintojen ohjaukseen ja opetukseen. Uuden yliopiston aloittaessa on tärkeää edelleen tarkkailla opiskelijan etua rakenteiden hahmottuessa. Iltakoulun tavoitteena on jatkaa hyvää yhteistyötä uuden tiedekunnan ainejärjestöjen kanssa. Hallituksen koulutuspoliittinen vastaava toimii politiikan tutkimuksen opetusneuvostossa aktiivisesti sekä ylläpitää yhteistyötä ja yhteydenpitoa politiikan tutkimuksen henkilökuntaan varmistaakseen mahdollisimman laadukkaan ja selkeän informaation kulun, sekä toimimalla tärkeimpänä linkkinä opiskelijoiden ja henkilökunnan välillä.

Iltakoulu ry:n koulutuspoliittinen vastaava osallistuu aktiivisesti koulutuspoliittiseen toimintaan yliopiston eri toiminta-alueilla, esimerkiksi osallistumalla talouden ja johtamisen tiedekunnan tiedekuntajärjestön koulutuspoliittiseen toimintaan takaamaan mahdollisimman hyvän informaation vaihdon sekä tiedotuksen tiedekunnan tutkinto-ohjelmien välillä. Tämän lisäksi Iltakoulun koulutuspoliittinen vastaava osallistuu TREYn koulutuspoliittisen valiokunnan toimintaan ylläpitäen suhteita muihin yliopiston koulutuspoliittisiin toimijoihin. Lisäksi koulutuspoliittinen vastaava osallistuu muihin koulutuspoliittisiin tilaisuuksiin ja järjestää mahdollisia koulutuspoliittisia tapahtumia tiedonkulun varmistamiseksi jäsenistölle perinteistä informointia unohtamatta. Koulutusvastaava pyrkii tekemään sähköpostilistan kautta koottua koulutuspoliittista tiedotusta ja pyrkii kirjoittamaan Antiin koulutuspoliittisia aiheita koskevia kirjoituksia. Iltakoulu pyrkii pitämään yllä hyviä yhteistyösuhteita yliopiston toimielimiin - osallistumalla mahdollisimman monipuolisesti koulutuspoliittiseen toimintaan eri sektoreilla koulutuspoliittinen vastaava pyrkii omaamaan laajan asiantuntijuuden sekä takaamaan mahdollisimman laadukkaan politiikan tutkimuksen opiskelijoiden edunvalvonnan.

Vuonna 2019 jatketaan myös Iltakoulun aktiivitapaamisia, jotka ovat jäsenistölle avoimia ja niiden koollekutsumisesta vastaa puheenjohtaja. Tarvittaessa voidaan myös järjestää koulutuspoliittisia kokoontumisia politiikan tutkimuksen opiskelijoiden kesken tai koota tietoa jäsenistön mielipiteistä kyselyllä. Koulutuspoliittinen vastaava jatkaa yhteistyötä työelämävastaavan kanssa työelämätapahtumien kehittämisessä. Tämän lisäksi vuonna 2019 kerätään vuosittainen palaute sähköisellä lomakkeella sekä Iltakoulun toimintaa, että politiikan tutkimuksen opetusta ja ohjausta koskien. Jatkossakin kannustetaan palautteen oma-aloitteiseen antamiseen ja mahdollisten ongelmakohtien esilletuomiseen.

Hyväksi todettua käytäntöä ennakoivasta opetussuunnitelmapalautekyselystä jatketaan siten, että koulutuspoliittinen vastaava kerää jäsenistöltä kyselyn lukuvuoden alussa ottaen selvää opiskelijoiden toiveista ja parannusehdotuksista uuteen opetussuunnitelmaan jo ennen työryhmien toiminnan alkua. Tämän tarkoituksena on parantaa opiskelijoiden mahdollisuuksia vaikuttaa tulevan kurssitarjonnan sisältöihin ja opetusmenetelmiin. Koulutuspoliittisen vastaavan vastuulla on ylipäätään ylläpitää ja kehittää suhdetta henkilökunnan kanssa siten, että mahdolliset toiveet tai palautteet jäsenistöltä voidaan esittää henkilökunnalle ja täten kehittää tutkinto-ohjelmaa ja ylläpitää jäsenistön edunvalvontaa. Koulutuspoliittinen vastaavan tulee pyrkiä keräämään tietoa tutkinto-ohjelman tai muun opiskeluympäristön kehityskohdista erilaisin kyselyin tai itsenäisesti tietoa keräten. Tällöin koulutuspoliittinen vastaava pystyy viemään asioita eteenpäin ja toteuttamaan edunvalvontaa tilanteen vaatimalla foorumilla.

# Vapaa-ajan tapahtumat

Iltakoulu on profiloitunut monipuolisten ja onnistuneiden vapaa-ajan tapahtumien järjestäjänä ja haluaa järjestää kaikenlaisia tapahtumia ympäri vuoden myös vuonna 2019. Vapaa-ajan tapahtumat ovat tärkeä osa Iltakoulun toimintaa ja jo perinteiksi muodostuneita tapahtumia pyritään jatkamaan. Tutustumissauna, Fuksisitsit, Fuksimökki, ensimmäisen vuoden opiskelijoiden järjestämät pikkujoulut, Vappumökki ja Vappusitsit tullaan toteuttamaan myös vuonna 2019. Myös vuonna 2017 aloitettujen maisteri-iltamien järjestämistä suositellaan jatkettavan. Tapahtumat pidetään avoinna kehitysideoille ja uudet tapahtumat ovat aina tervetulleita, mutta tapahtumatarjonnan määrä on nykyisellään riittävä.

Tarvittaessa tapahtumasektori auttaa tutor-, kulttuuri- ja liikuntasektoria isojen tapahtumien järjestämisessä.

Vuonna 2019 järjestetään vuosijuhlat 44-vuotisen Iltakoulun kunniaksi, ja juhlista vastaa vuosijuhlakoordinaattori. Vuosijuhlat toteutetaan muiden tapahtumien tapaan yhteistyössä tapahtumavastaavien, tapahtuma- ja vuosijuhlatoimikunnan sekä muun hallituksen kesken.

Vuonna 2019 Iltakoulu sitoutuu ottamaan myös kansainväliset opiskelijat huomioon tapahtumissaan. Tätä pyritään edistämään esimerkiksi kääntämällä kaikki tapahtumia koskeva informaatio myös englannin kielelle, ilman poikkeuksia.

# Tapahtumat muiden ainejärjestöjen ja yhdistysten kanssa

Iltakoulussa pyritään jatkamaan ja kehittämään edelleen aktiivista yhteistyötä muiden ainejärjestöjen sekä yhdistysten kanssa. Huminat yhdessä Yhteiskuntatieteiden tiedekunnan ainejärjestöjen kanssa säilytetään tapahtumakalenterissa sekä St. Patrick’s day -sitsit ja Pornobileet vappuviikoilla yhteistyössä Pareton kanssa suositellaan säilytettäväksi Iltakoulun tapahtumakalenterissa. Iltakoulu pyrkii aktiivisesti jatkamaan yhteistyötä ja yhteisten tapahtumien järjestämistä muiden johtamisen ja talouden tiedekunnan ainejärjestöjen kanssa. Konfliktinratkaisusimulaatio pyritään järjestämään yhdessä Kansainvälisen politiikan yhdistyksen sekä muiden politiikan tutkimuksen ainejärjestöjen kanssa.

Avoimiin tapahtumiin kutsutaan mahdollisuuksien mukaan myös muiden ainejärjestöjen edustajia sekä kansainvälisiä opiskelijoita. Iltakoulu pyrkii luomaan myös vaihto-opiskelijoille soveltuvia tapahtumia käytettävien tilojen resurssien mukaan. Iltakoulu pyrkii mahdollisuuksien mukaan osallistumaan aktiivisesti myös muiden ainejärjestöjen tapahtumiin. Vuonna 2019 ainejärjestöjen välisiin suhteisiin panostetaan edelleen monipuolisesti.

# Kansainvälisyys ja kehitysyhteistyö

Iltakoulu jatkaa vahvaa kansainvälisyyssektoria keskittymällä vaihto-opiskelijoiden ja kansainvälisten jäsenten tutoroinnissa laatuun ja aktiivisuuteen, joka taataan tutoreiden perusteellisella ohjeistamisella. Englanninkielinen viestintä painottuu entistä enemmän talouden ja johtamisen tiedekunnan yhteisen kansainvälisen Leadership for Change-maisteriohjelman (LFC) myötä. Kansainvälisillä tutkinto-opiskelijoilla on mahdollisuus liittyä Iltakoulun täysivaltaisiksi jäseniksi, joten myös heille taataan tasavertainen asema Iltakoulussa ja täten kaiken Facebookissa tapahtuvan viestinnän tulee olla sekä suomeksi että englanniksi.

Vaihto-opiskelijat kutsutaan kaikkiin luonteeltaan heille sopiviin tapahtumiin. Kun hallitus päättää kutsua vaihto-opiskelijat tapahtumiin, ottaa hallitus yhdessä vastuun siitä, että heidät huomioidaan tapahtumassa. Näin taataan yhteisöllisyyden tunne myös vaihto-opiskelijoille. Syyslukukauden alussa voidaan järjestää perinteinen Iltakoulu loves Internationals-tapahtuma tai jokin muu vastaavanlainen tapahtuma, mikä on koettu hyväksi käytännöksi osallistaa vaihto-opiskelijat Iltakouluun heti heidän vaihtonsa alussa.

Yhteistyötä johtamisen ja talouden tiedekunnan ainejärjestöjen kv-vastaavien ja -toimihenkilöiden välillä jatketaan ja pyritään kehittämään. Kv-tuutorointi järjestetään yhdessä tiedekuntatasolla ja uusille vaihto- ja kv-opiskelijoille lähetetään tervetulokirje hyväksymiskirjeen mukana. Tapahtumat painottuvat tiedekunnan yhteistyöhön, sillä vaihto-opiskelijat liikkuvat yleensä tutkintorajat ylittävissä yhteisöissä ja täten pystytään mahdollistamaan useampien vaihto-opiskelijoiden osallistuminen tapahtumiin. Suositut kansainväliset sitsit pyritään järjestämään vähintään kerran sekä syys- että kevätlukukaudella.

Kehitysyhteistyö Pamoja Youth and Child Foundationin kanssa on hyvä jatkaa myös vuonna 2019. Hallitus voi kuitenkin halutessaan harkita kehitysyhteistyövarojen uudelleen kohdentamista toiseen kehitysyhteistyökohteeseen, mikäli yhteistyössä ilmenee ongelmia. Huomioon tulisi kuitenkin ottaa kehitysyhteistyölle tärkeä jatkuvuus ja ruohonjuuritason toimijoiden tukeminen. Pyritään avoimeen ja mahdollisimman aktiiviseen kommunikaatioon jatkossakin.

# Liikunta

Iltakoulun liikuntasektori jatkaa toimintaansa aktiivisena, matalan kynnyksen liikuntaa eteenpäin vievänä sekä jäsenistön toiveita toteuttavana. Ohjelmistoon pyritään tuomaan kaikille sopivia liikuntamuotoja. Liikuntasektori järjestää omia tapahtumia, sekä aktiivisesti osallistuu muiden toimijoiden järjestämiin tapahtumiin. Iltakoulu toimii aktiivisesti muiden ainejärjestöjen kanssa myös liikuntasektorilla ja tätä yhteistyötä pyritään lisäämään.

Liikuntavastaavan toimintaan kuuluu oleellisesti liikunnallisten arvojen levittäminen sekä yhteisöllisyyden luominen liikuntatapahtumien kautta. Tämän lisäksi liikuntasektori pyrkii tuomaan yleiseen hyvinvointiin liittyviä teemoja esille esimerkiksi viestimällä niistä jäsenistölle sosiaalisen median kautta. Liikuntavastaava seuraa aktiivisesti järjestöjen, kuten Mahdin ja Unipoli Sportin, toimintaa ja tiedottaa niistä jäsenille oman arvionsa mukaisesti.

Iltakoulun palloiluvuoroja Atalpalla jatketaan. Työväen Ampujien (TA) toimintaa jatketaan osallistumalla jalkapallo- ja futsalsarjoihin, sekä lentopallon opiskelijoiden Suomenmestaruuskisoihin (OSM). Myös uusia lajeja pyritään ottamaan valikoimaan, esimerkiksi TA voisi perustaa koripallo- ja sählyjoukkueet, joiden pelaamista Iltakoulun vuorolla jatketaan. Perinteiksi muodostuneisiin tapahtumiin, kuten Akateemisen kyykän MM-kilpailuihin ja yösählyyn pyritään osallistumaan. Aikaisemmin aloitettuja liikuntakokeiluja pyritään jatkamaan noin kuukausittain. Työväen Ampujien pelipaitoihin suositellaan panttisysteemin käyttöön ottamista, jotta pelipaitojen sijainti olisi aina selvillä.

# Viestintä

Iltakoulu ry:n pääasiallisena viestintäkanavana käytetään Politologit-sähköpostilistaa. Politologit-sähköpostilistalla tiedotetaan ensisijaisesti ainejärjestön toimintaan sekä politiikan tutkimukseen ja yliopisto-opiskeluun liittyvistä asioista. Listalla kaikki saavat tiedottaa opiskeluun liittyvistä asioista pyynnöstä. Iltakoulu\_jutut-lista on tarkoitettu vapaamuotoisempaan tiedotukseen. Sitä kautta on mahdollista tiedottaa asioista, jotka eivät suoraan liity Iltakoulun toimintaan tai politiikan tutkimuksen opiskeluun, mutta jotka saattavat silti kiinnostaa jäsenistöä. Lukuvuoden aikana viestintävastaava koostaa viikoittain viikkotiedotteen, jossa kerrotaan kuluvan viikon tapahtumista sekä muista tiedotteista. Viikkotiedote julkaistaan maanantaisin Politologit-sähköpostilistalla sekä Iltakoulu ry -Facebook-sivulla.

Sähköpostilistojen lisäksi Iltakoulu ry:n viestintäkanavia ovat erilaiset sosiaalisen median kanavat ja internet-sivusto iltakoulu.org. Iltakoululla on myös Instagram- ja Twitter-tilit. Iltakoulun internet-sivusto pidetään ajantasaisena tiedotuskanavana siten, että Iltakoulun jäsenistöllä sekä ulkopuolisilla tahoilla, kuten opiskelupaikasta kiinnostuneilla ja mahdollisilla sponsoreilla, on mahdollisuus seurata toimintaa. Internet-sivujen tenttikysymysarkistoa päivitetään ja laajennetaan myös vuonna 2019. Iltakoulun internet-sivut pyritään lisäksi päivittämään kokonaisvaltaisesti vuoden 2019 aikana. Viestinnässä on tärkeää yhdenmukaisuus eli tiedotuskanavien välillä ei tulisi olla ristiriitaisuuksia. Viestintävastaava huolehtii yhdessä muun hallituksen kanssa siitä, että Facebook-tapahtumat julkaistaan ajoissa, ja ettei niitä julkaista useita samaan aikaan. Viestintätoimikunta viestintävastaavan johdolla toteuttaa mediasisällön tuottamista Iltakoulun tapahtumista. Vuonna 2019 hallitus selvittää vain jäsenistölle avoimen kuvien julkaisualustan käyttöönottoa.

Kansainvälisten opiskelijoiden eli vaihto-opiskelijoiden ja englanninkielisten tutkinto-opiskelijoiden viestintä hoidetaan sosiaalisen median kanavien ja tarvittaessa sähköpostin kautta. LFC-opiskelijoiden viestinnässä käytetään sosiaalisten median kanavien lisäksi lfc-students sähköpostilistaa, jonka kielenä toimii englanti. Koska kansainvälisillä tutkinto-opiskelijoilla on yhdenvertainen asema Iltakoulu ry:ssä ja järjestön kielet ovat suomi ja englanti, on lähtökohtaisesti viestinnän tapahduttava myös englanniksi. Esimerkiksi Facebook-tapahtumien tulee aina sisältää otsikko ja kuvaus myös englanniksi. Pöytäkirjojen kieli on suomi, mutta hallitus toimittaa niistä pyydettäessä käännökset englanniksi.

Viestintävastaava vastaa koulutusinfovastaavan kanssa Iltakoulun osallistumisesta

Korkeakouluopiskelijaksi Tampereelle -päivään, jossa mahdolliset uudet opiskelijat pääsevät tutustumaan politiikan tutkimuksen opiskeluun ja Iltakouluun.

# Ympäristö- ja sosiaalipolitiikka

Viestintävastaava tiedottaa jäsenistöä ympäristösektorin aiheista, kuten ympäristöteemaisista uutisista ja tapahtumista, ja kannustaa jäsenistöä ympäristöystävälliseen toimintaan. Ympäristöasioissa Iltakoulu ry tekee aloitteita tilaisuuden tullen ja jatkaa yhteistyötä TREYn sekä muiden ympäristötoimijoiden kanssa. Ympäristönäkökulma otetaan huomioon yhdistyksen toimintaa koskevassa suunnittelussa. Ympäristösektorin kannalta kiinnostaviin kohteisiin voidaan myös järjestää vierailuja ja Iltakoulu ry voi harkita ympäristöaiheisen tapahtuman järjestämistä.

Iltakoulu ry pyrkii kaikessa toiminnassaan kestävään kulutukseen. Käytännössä tämä tarkoittaa sitä, että yhdistyksen ainejärjestötilassa valot ja sähkölaitteet sammutetaan, kun niitä ei aktiivisesti tarvita tai käytetä. Tarpeetonta tulostamista vältetään, ja mahdollisuuksien mukaan esimerkiksi kokousliitteet toimitetaan sähköisesti. Erilaiset hankinnat pyritään tekemään huomioiden niiden kestävyys, ja hankintoja tehdään vain tarvittaessa. Käytetyt tavarat pyritään mahdollisuuksien mukaan kierrättämään. Yhdistys pyrkii vähentämään tapahtumissa syntyvää ruokahävikkiä suunnittelemalla tarjoiltavat määrät tarkasti. Iltakoulu suosii tapahtumissaan kasvisruokaa ympäristöystävällisyyden ja eettisyyden vuoksi. Ainejärjestötilassa tai yhdistyksen tapahtumissa syntyneet jätteet lajitellaan mahdollisuuksien mukaan. Iltakoulu ry on myös sitoutunut hankkimaan ainejärjestötilaansa Reilun kaupan kahvia ja teetä.

Edellä​ ​lueteltuja​ ​ohjeita​ ​noudatetaan​ ​kaikessa​ ​toiminnassa,​ ​kun​ ​se​ ​on​ ​mahdollista​ ​kohtuullisen vaivan​ ​ja​ ​vuosittaisen​ ​talousarvion​ ​rajoissa.

Viestintävastaavan tulee tiedottaa sosiaalipolitiikkaan liittyvistä keskeisistä asioista. Viestintävastaava myös koordinoi tarvittaessa siihen liittyviä tapahtumia. Sosiaalipolitiikan kohdalla oleellisinta on tiedottaa opintososiaalisista asioista, kuten toimeentuloon ja terveyteen liittyvistä kysymyksistä sekä muista ajankohtaisista teemoista. Tämän ohella seurataan Tampereen Yliopiston Ylioppilaskunnan (TREY) sosiaalipolitiikkaan liittyvää toimintaa. Sosiaalipolitiikka-aiheisen tapahtuman järjestämistä voi harkita.

Jäsenistöä ohjeistetaan ottamaan yhteyttä hallituksen viestintävastaavaan sosiaali- ja ympäristöpoliittisissa asioissa.

# Tutorointi ja yhdenvertaisuus

Iltakoulu panostaa tutorointiin yhtenä toimintansa tärkeimpänä osa-alueena myös vuonna 2019. Tutortoimintaa kehitetään yhä toimivammaksi. Tässä etusijalla on Iltakoulun tutorien oma aktiivinen suunnittelutyö, mutta yhteistyötä tehdään myös yliopiston, TREYn ja Johtamisen ja talouden tiedekunnan eri tahojen kanssa mahdollisuuksien mukaan. Yhteistyötä tehdään myös kansainvälisyysvastaavan kanssa, jotta kansainvälisiä opiskelijoita saadaan rohkaistua mukaan Iltakoulun toimintaan. Samalla pyritään totuttamaan uusia opiskelijoita kulttuuriin, jossa vaihto-opiskelijat sekä LFC-opiskelijat ovat kiinteä osa ainejärjestöä.

Vuonna 2018 tarjottiin viidettä kertaa kohdennettua tutorointia myös suoraan maisterivaiheeseen valituille opiskelijoille. Maisteri-tutorointi on koettu hyödylliseksi ja tarpeelliseksi, joten sitä jatketaan myös vuonna 2019. Maisteritutorit ovat tutoreita, joiden ensisijainen tehtävä on tarjota laadukasta tutorointia maisteriopiskelijoille. Maisteritutorit rekrytoidaan tutorhaun yhteydessä. Koska tutorvastaava ei usein itse ole maisterivaiheen opiskelija, voi maisteri-tutoroinnin ideointia ja vastuuta antaa mahdollisuuksien mukaan reilusti myös maisteritutoreille itselleen. Vuonna 2019 suositellaan järjestettäväksi vähintään yksi lähtökohtaisesti maisteriopiskelijoille suunnattu tapahtuma.Uusia maisteriopiskelijoita kannustetaan osallistumaan kaikkiin uusille opiskelijoille suunnattuihin tapahtumiin.

Tutorien rekrytointi aloitetaan hyvissä ajoin alkukeväällä, jotta syksyn valmistelut saadaan hyvään malliin ennen kevätlukukauden loppua. Tutorvastaava toimii linkkinä Iltakoulun hallituksen ja tutorien välillä. Syksyn ohjelmaa suunnitellessa tutorien on tärkeää ottaa huomioon uusien opiskelijoiden perehdyttäminen niin opintoihin kuin opiskelijaelämän rientoihinkin. Vuoden 2019 tutorit arvioivat tutorvastaavan johdolla edellisen vuoden toimintaa huomioiden fuksikyselyjen palautteen ja muokkaavat tutortoimintaa vastaamaan yhä paremmin uusien opiskelijoiden tarpeita. Ennen lukuvuoden alkua uusille opiskelijoille teetetään fuksikysely, jonka pohjalta kartoitetaan uusien opiskelijoiden toiveita ja tarpeita.

Iltakoulu pyritään tekemään uusille opiskelijoille tutuksi heti alusta alkaen lähestymällä heitä jo ennen syksyä aktiivisesti. Jo hyväksymiskirjeeseen liitetään Iltakoulun tervehdys ja opiskelupaikan vastaanottaneille lähetetään myöhemmin kesän aikana Iltakoulun oma fuksikirje. Jokaiselle fuksille osoitetaan myös kaksi henkilökohtaista tutoria. Uusia opiskelijoita lähestytään aktiivisesti myös sähköisten kanavien kautta, sähköpostin ja Facebookin välityksellä. Lisäksi uusille opiskelijoille, myös maisterifukseille soitetaan ennen opintojen alkua. Ennen orientoivien opintojen alkua järjestetään Epävirallinen hengailuilta, jossa uusille opiskelijoille tarjotaan mahdollisuus tutustua Iltakouluun ja toisiinsa jo etukäteen. Syksyllä tutorit järjestävät ahkerasti erinäisiä aktiviteetteja, jotka tukevat luontevaa opintojen aloitusta, integroitumista ainejärjestöömme sekä tutustumista kanssaopiskelijoihin.

Ensimmäisten opiskeluviikkojen aikana toteutettavia Hiiriviikkoja jatketaan vuonna 2019. Edellisten vuosien järjestelyjä ja tapahtumia kehitetään saadun palautteen perusteella. Palaute kerätään myös vuonna 2019. Vakiotapahtumia tutoroinnin osalta ovat muun muassa Tutustumissauna, Fuksimökki, Kaupunkikierros, Amazing Race, Challenge Accepted, Fuksisitsit ja Haalarikastajaiset. Vakiotapahtumien jatkamista suositellaan. Tapahtumista Amazing Race järjestetään yhteistyössä kansainvälisyyssektorin kanssa. Tutorit pyrkivät myös luomaan uudenlaisia aktiviteetteja ja kehittämään perinteisiä tapahtumia. Tutorien tehtävä on luoda motivoitunut ja positiivinen henki niin yliopisto-opiskelua kuin Iltakouluakin kohtaan. Tapahtumia suunniteltaessa otetaan huomioon turvallisuusaspekti. Tiedotuksessa ei korosteta missään tilanteessa terveyttä vaarantavaan riskinottoon.

Yhdenvertaisuus on tärkeä arvo Iltakoulussa ja yhdenvertaisuussuunnitelma ohjaa

yhdenvertaisuustavoitteen toteutumista. Tutor- ja yhdenvertaisuusvastaava kehittää yhdenvertaisuussuunnitelmaa edelleen eteenpäin. Tapahtumien tulee jatkossakin olla kaikille iltakoululaisille tasapuolisesti avoimia. Lisäksi tulee järjestää monipuolisesti erilaisia tapahtumia koko jäsenistöä kuunnellen. Yhdenvertaisuutta tulee edistää huolehtimalla, että Iltakoulun tapahtumat ja toiminta eivät sisällöltään syrji ketään jäsentä iän, sukupuolen, seksuaalisen suuntauksen, etnisyyden, poliittisen vakaumuksen ja uskonnollisen vakaumuksen perusteella. Iltakoulu.org-sivustolla on häirintätapauksien varalta häirintälomake, ja tapahtumissa on nimettynä tukihenkilöitä, joiden puoleen on mahdollista kääntyä häirintätapauksissa jo tapahtumien aikana. Ensisijaisesti häirintä- ja kiusaamistapauksista kuitenkin huolehtii ylioppilaskunnan häirintäyhdyshenkilö tai yksikön esimies ja tutor- ja yhdenvertaisuusvastaava sekä tukihenkilöt ohjaavat lähtökohtaisesti häirintätapaukset näille tahoille.

# Ainejärjestötila

Iltakoululla on oma ainejärjestötila Pinni A:n huoneessa 4089. Ainejärjestötilasta vastaa hallituksen sihteeri. Ainejärjestötilassa päivystetään säännöllisesti maanantaista torstaihin, hallituksen harkinnan mukaisesti aukioloaikoja voidaan myös jatkaa. Päivystäjinä toimivat kaikkien hallituksen jäsenten lisäksi vapaaehtoiset päivystäjät, jotka tilasta vastaava hallituksen sihteeri rekrytoi. Päivystysvuorot jaetaan tasapuolisesti. Sihteeri hoitaa myös kulkuoikeudet päivystäjille.Kulkuoikeuden edellytyksenä on hallituksen määrittelemä määrä päivystysvuoroja periodia kohden.

Ainejärjestötila pidetään viihtyisänä, siistinä ja rentona iltakoululaisten tapaamispaikkana, jossa myydään kahvia, teetä sekä Iltakoulun myyntituotteita, kuten haalarimerkkejä. Tila toimii myös toimistona, jossa voidaan esimerkiksi myydä lippuja tapahtumiin. Ainejärjestötilan rooli iltakoululaisten yhteenkuuluvuuden tunnetta vahvistavana tekijänä säilyy**.** Vuoden 2019 hallitusta kehotetaan harkitsemaan pullatiistain järjestämistä viikottain. Ainejärjestötilassa saa mainostaa eri vaaleihin liittyvistä asioista hallituksen linjaamien sääntöjen puitteissa. Ainejärjestötila siivotaan vähintään kerran lukukaudessa.

# Kulttuuri

Iltakoulun toimintaan kuuluvat myös kulttuuritapahtumat. Sektorin puitteissa voidaan järjestää esimerkiksi konsertti-, museo- ja teatteriekskursioita, sekä muita vapaamuotoisempia tapahtumia. Kulttuuritapahtumien tarjonnan tulee säilyä monipuolisena ja osallistavana. Kulttuurisektorin tehtäviin kuuluu tiedottaa myös muusta kulttuuritarjonnasta. Esimerkiksi kuukausittainen sähköpostikirje on havaittu toimivaksi tiedotuskanavaksi, ja tätä käytäntöä suositellaan jatkettavaksi. Kulttuurivastaava on vastuussa perinnetyöryhmästä, joka ideoi keinoja ylläpitää ja elävöittää Iltakoulun perinteitä.

Kulttuurisektorin vastuulla on järjestää syksyllä perinteeksi muodostunut Iltakoulun bussirundi. Interaktio ry:n kanssa perinteisesti toteutettu Pubirundi suositellaan järjestettäväksi kevään aikana. Ekskursioiden lisäksi sektori järjestää myös vähintään kaksi rennompaa hengailupainotteista tapahtumaa, toisen keväällä ja toisen syksyllä. Kulttuurivastaavalla on ollut tapana järjestää iltakoululaisille pubivisoja, ja perinnettä suositellaan jatkettavaksi. Suositeltavaa on myös selvittää yhteistyömahdollisuuksia muiden järjestöjen kanssa, ja kehittää uudenlaisia tapahtumakonsepteja.

Vuoden 2019 aikana suositellaan tilattavaksi Iltakoulun juhlanauhaa jäsenistön tarpeisiin.

# Työelämä- ja alumnitoiminta

Työelämäsektori pysyy aktiivisena 2019 vuonna. Työelämätapahtumien päätehtävänä on jatkossakin laajentaa jäsenistön tietoja yhteiskunnallisen alan työpaikoista ja antaa työkaluja työnhakuun. Tapahtumissa tehdään tunnetuksi erilaisia työnantajatahoja ja voidaan hyödyntää harkinnan mukaan kaikille avoimia tilastoja työelämästä. Työelämävastaava pyrkii toiminnassaan tiedottamaan vastuualueeseensa kuuluvista asioista ja huomioimaan laaja-alaisesti jäsenistön erilaiset kiinnostuksen kohteet. Työelämävastaava tiedottaa jäsenistölle sektoriinsa liittyvistä seikoista sekä jakaa jäsenistölle tietoa avautuvista alan harjoittelupaikoista yhteistyössä viestintävastaavan kanssa sekä politologit-sähköpostilistan, että harkinnan mukaan myös Facebookin kautta.

Työelämäsektorin tapahtumatarjonta pyritään pitämään monipuolisena ja huomioidaan uusien opiskelijoiden tarpeet, maisteriopiskelijat sekä pyritään mahdollistamaan myös ei-suomenkielisten opiskelijoiden mahdollisuus osallistua työelämäaiheisiin tapahtumiin. Työelämäpaneeleja, -tietoiskuja, keskustelutilaisuuksia ja vierailuja järjestetään joko itsenäisesti tai yhteistyössä muiden opiskelijajärjestöjen ja Iltakoulun alumnien kanssa. Vuonna 2019 keväällä ja syksyllä järjestetään työelämäekskursiot Helsinkiin, jotka sisältävät 2-4 kohdetta. Myös Tampereella voidaan harkita työelämäaiheisten vierailujen järjestämistä. Vuonna 2019 pyritään kehittämään Iltakoulun jäsenten työelämävalmiuksia ja luomaan entistä parempia mahdollisuuksia lähestyä mahdollisten työnantajatahojen kanssa ja päästä soveltamaan opittua tietoa konkreettisesti.

Yhteistyötä SYY-Tampereen eli Suomen yhteiskunta-alan ylioppilaiden Tampereen paikallisosaston, YKA:n eli Yhteiskunta-alan korkeakoulutettujen, sekä johtamisen ja talouden tiedekunnan tiedekuntajärjestön kanssa jatketaan myös tulevaisuudessa. Työelämävastaava tekee yhteistyötä Iltakoulun SYY-toimihenkilön kanssa.

Iltakoulun alumnitoiminnan kehittäminen jatkuu vuonna 2019 tiiviimmän yhteistyön ja mahdollisten alumnitapahtumien muodossa. Iltakoulun alumnivastaava jatkaa tervehdyksien kirjoittamista hallinnoimaansa Iltakoulun alumnit -Facebook-ryhmään. Edellä mainittu Facebook-ryhmä on pääasiallinen viestintäkanava Iltakoulun ja alumnien välillä.

Vuonna 2015 perustettu Iltakoulun alumnit ry on alumnitoiminnan tärkein yhteistyökumppani. Iltakoulu ry auttaa tarvittaessa tapahtumien suunnittelussa ja järjestämisessä. Iltakoulun alumnivastaavalle on varattu paikka alumniyhdistyksen hallituksessa, mitä kautta ylläpidetään yhdistysten välistä vuorovaikutusta. Alumnivastaava pyrkii osallistumaan aktiivisesti Iltakoulun alumnit ry:n kokouksiin. Tarkoitus on luoda Iltakoulun ja alumni ry:n välille luonnollinen jatkumo, jossa opintonsa päättävät politologit liittyisivät automaattisesti alumniyhdistyksen jäseniksi. Yhteistyön toivotaan tuottavan myös opiskelijoiden ja alumnien yhteisiä tapahtumia, jotta edellä kuvatun kaltainen yhteys syntyisi.

Työelämävastaava huolehtii Iltakoulun LinkedIn -tilin toiminnasta ja päivittää sitä tarvittaessa. LinkedIn -tiliä voidaan hyödyntää yhteydenpidossa alumneihin ja opiskelijoihin tai muihin toimijoihin. Työelämävastaava myös ylläpitää alumnipankkia, johon on listattu tietoja Iltakoulun alumneista. Valmistuneita kannustetaan lisäämään tietonsa jatkossakin alumnipankkiin. Alumnipankin tietoja päivitetään ja hyödynnetään jatkossakin alumnivieraiden ja puhujien etsimisessä sekä rekisterin ylläpidossa. Tavoitteena luonnollisen alumniksi siirtymisen jatkumon lisäksi on luoda läheiset välit alumnien ja Iltakoulun sekä opiskelijoiden välille. Yliopiston taloudellista alumniavustusta pyritään hyödyntämään työelämätapahtumien järjestämisessä silloin kun tapahtumat täyttävät avustuksen myöntämiseen vaaditut kriteerit.

# Yhteistyö- ja yrityssuhteet

Iltakoulun tärkein yksittäinen varainhankintakohde on keväällä järjestettävä valmennuskurssi. Valmennuskurssin järjestämisestä vastaa yhteistyö- ja yrityssuhdevastaava yhdessä valmennuskurssikoordinaattorin kanssa.

Kevään valmennuskurssi tulee olemaan nykymuodossaan viimeinen, sillä vuodesta 2020 lähtien pääsykoe tulee perustumaan lukion yhteiskuntaopin oppimäärään. Tämän vuoksi varainhankinnan tuleekin olla aktiivista ja tuottoisaa koko vuoden ajan ja keskittyä niin vanhojen toimintatapojen päivittämiseen sekä rohkeaan uusien konseptien kokeiluun. Varainhankinnan avuksi luodaan varainhankintakoordinaattorin pesti.

Yökerho- ja pubisponsorisopimusten määrää ja hintaa nostettiin vuonna 2018, joten ensisijaisesti vuonna 2019 pyritään pitämään kiinni olemassaolevista, hyväksi koetuista sopimuksista. Tämän lisäksi voidaan kartoittaa uusia yhteistyökumppaneita muilta aloilta. Haalarimainospaikkojen hinnat pysyvät vuoden 2018 tasolla tai hieman korkeampana paikasta riippuen. Varainhankinta käsittää sekä sponsorisopimukset, mainossopimukset että tarvikehankinnan järjestölle yleiskäyttöön ja tapahtumiin.

Iltakoulu järjestää alkuvuodesta 2019 kyselyn järjestön varainhankinnasta. Tämän pohjalta varainhankintasuunnitelmaa valmistellaan yhteistyö- ja yrityssuhdevastaavan järjestämissä työpajoissa. Varainhankintasuunnitelma käsitellään vuoden 2019 kevätkokouksessa. Samassa kokouksessa käsitellään päivitetty talousarvio. Suunnitelman toteuttamisesta vastaa yhteistyö- ja yrityssuhdevastaava yhdessä varainhankintakoordinaattorin kanssa, mikäli se hyväksytään yhdistyksen kevätkokouksessa.